Prince

**Prince Rogers Nelson** (7 Junie 1958–21 April 2016), beter bekend onder sy verhoognaam **Prince**, was 'n Amerikaanse popster, liedjieskrywer, multi-instrumentalis en akteur. Prince het in 1979 bekendheid verwerf met die liedjie *I wanna be your lover*, waarna treffers soos *Purple Rain*, *Kiss* en *When Doves Cry* gevolg het. Hy was ewe bekend vir sy flambojante verhoogpersoonlikheid.

Prince het erotiese lirieke met funkrock en tegnologie vermeng. Tien van sy albums het platinumstatus behaal en dertig van sy enkelspelers het die top 40-treffersparade gehaal. Wêreldwyd het hy meer as 100 miljoen albums verkoop, wat hom een van die besverkoper-kunstenaars van alle tye maak. Hy het in totaal sewe Grammy-, 'n Golden Globe-, en 'n Academy Award ingepalm. Die Rolling Stone-tydskrif het Prince 27ste op sy lys van die 100 Grootste Kunstenaars van Alle Tye geplaas. en in 2004 is hy op die Rock and Roll Hall of Fame vereer.

Van 1993 tot 2000 het hy sy naam na 'n simbool, wat soos *O(+>* lyk, verander. Aangesien hierdie simbool nie uitgespreek kan word nie, is hy "*die kunstenaar voorheen bekend as Prince*" genoem. Behalwe sy musikale loopbaan, was hy ook 'n "talentpromotor" vir kunstenaars soos *Sheila E.*, *Carmen Electra*, *The Time* en *Vanity 6*.

## Lewensloop 
duimnael|links|Prince tydens 'n konsert in 1986 in Brussels.

Prince is op 7 Junie 1958 in Minneapolis, Minnesota in die Verenigde State van Amerika gebore. Sy ma was Mattie Shaw, 'n jazz-sanger, en sy pa, John L. Nelson, 'n liriekskrywer en pianis. Sy ouers was albei van Afro-Amerikaanse families in die Amerikaanse Suide afkomstig. Hulle is tydens sy jeug geskei en hy moes die heeltyd tussen hulle rondtrek. Hy het nie met sy skoonpa oor die weg gekom nie, en het later van die huis af weggeloop, waarna hy deur 'n Anderson-gesin aangeneem is. Hy het met hul seun, André Anderson (Cymone), bevriend geraak. Hulle het saam met Charles Smith 'n musiekgroep genaamd *Grand Central* gestig. Die groep het later hul naam na *Champagne* verander, hulle was redelik suksesvol, maar het egter kort daarna ontbind.

Op agtien begin hy om demo-snitte saam met Chris Moon op te neem. Dit lei tot die ondertekening van 'n platekontrak met Warner Brothers Records, waarna sy debuutalbum, *For You* in 1978 vrygestel is. Die album was nie besonder suksesvol nie, maar sy daaropvolgende enkelspelers, *Why You Wanna Treat Me So Bad?* en *I Wanna Be Your Lover* in 1979 het beter gevaar. Hy het egter eers die hoofstroom-media se aandag getrek met die vrystelling van sy enkelsnit *1999*, wat op M.T.V. gebeeldsend is.

Prince is op 21 April 2016 in die ouderdom van 57 by sy huis in Chanhassen oorlede. Die oorsaak van sy dood was skynbaar 'n oordosis fentaniel, 'n verslawende intraveneuse opiaat.

## Diskografie 
duimnael|Prince in Mei 2007

Prince het 'n omvangryk oeuvre nagelaat. Hieronder volg 'n lys van sy albums. Kompilasie-, lewendige en Internetalbums is uitgelaat:

* *For You* (1978)
* *Prince* (1979)
* *Dirty Mind* (1980)
* *Controversy* (1981)
* *1999* (1982)
* *Purple Rain* (met *The Revolution*) (1984)
* *Around the World in a Day* (met *The Revolution*) (1985)
* *Parade* (met *The Revolution*) (1986)
* *Sign “☮” the Times* (1987)
* *Lovesexy* (1988)
* *Batman* (1989)
* *Graffiti Bridge* (1990)
* *Diamonds and Pearls* (met die *New Power Generation*-groep) (1991)
* *Love Symbol Album* (met *New Power Generation*) (1992)
* *Come* (1994)
* *The Black Album* (1994)
* *The Gold Experience* (1995)
* *Chaos and Disorder* (1996)
* *Emancipation* (1996)
* *Crystal Ball* (1998)
* *The Truth* (1998)
* *The Vault... Old Friends 4 Sale* (1999)
* *Rave Un2 the Joy Fantastic* (1999)
* *The Rainbow Children* (2001)
* *N.E.W.S* (2003)
* *Musicology* (2004)
* *3121* (2006)
* *Planet Earth* (2007)
* *LOtUSFLOW3R&nbsp;/&nbsp;MPLSoUND* (2009)
* *20Ten* (2010)
* *PLECTRUMELECTRUM* (met 3REDEYEGIRL) (2014)
* *ART OFFICIAL AGE* (2014)
* *HITnRUN Phase One* (2015)
* *HITnRUN Phase Two* (2015)

## Verwysings 
## Eksterne skakels 
* 
*